กรณีศึกษา DEAN & DELUCA ของ PACE
“ในบางครั้ง เราอาจไม่จำเป็นต้องครอบครอง ของทุกอย่างบนโลกนี้”  สิ่งนี้น่าจะอธิบายได้ดีสำหรับเรื่องนี้ จากจุดเริ่มต้น ร้านขายของชำ ระดับพรีเมียมในสหรัฐอเมริกา แต่คงไม่มีใครคิดว่า จะเกิดเรื่องราวต่อมาอีกมากมายในประเทศไทย กรณีศึกษานี้ ทำให้เราได้ข้อคิดอย่างไรบ้าง ลงทุนแมนจะเล่าให้ฟัง
2 ก.ย. 2561

กรณีศึกษา DEAN & DELUCA ของ PACE / โดย ลงทุนแมน
“ในบางครั้ง เราอาจไม่จำเป็นต้องครอบครอง ของทุกอย่างบนโลกนี้”
สิ่งนี้น่าจะอธิบายได้ดีสำหรับเรื่องนี้
จากจุดเริ่มต้น ร้านขายของชำ ระดับพรีเมียมในสหรัฐอเมริกา
แต่คงไม่มีใครคิดว่า จะเกิดเรื่องราวต่อมาอีกมากมายในประเทศไทย
กรณีศึกษานี้ ทำให้เราได้ข้อคิดอย่างไรบ้าง
ลงทุนแมนจะเล่าให้ฟัง
ในช่วงหลายปีที่ผ่านมา เราคงเห็นว่า การนำเข้าร้านอาหารและเครื่องดื่มแบรนด์ต่างชาติ เริ่มเป็นที่นิยมในหมู่นักธุรกิจของไทย
และหากลองนึกถึงเชนร้านคาเฟ่สไตล์นิวยอร์กในกรุงเทพสักร้าน หลายคนคงนึกถึง “DEAN & DELUCA”
DEAN & DELUCA สาขาแรกของโลก ถูกก่อตั้งขึ้นในปี 1977 ที่ย่าน SOHO มหานครนิวยอร์ก ประเทศสหรัฐอเมริกา โดยมีจุดเริ่มต้นมาจากการเป็นร้านขายของชำระดับพรีเมียม
Joel Dean, Giorgio DeLuca และ Jack Ceglic สามสหายผู้หลงใหลในอาหารและวัตถุดิบคุณภาพดี ได้ร่วมก่อตั้ง DEAN & DELUCA ขึ้น
จุดเด่นของร้านคือการรวบรวมวัตถุดิบหายากชั้นเลิศสมัยนั้นมาไว้ในร้านแห่งนี้ จนได้ขึ้นชื่อว่าเป็นสวรรค์ของผู้ที่มีใจรักในด้านอาหาร และสร้างปรากฏการณ์ความนิยมไปทั่วนิวยอร์ก
ในช่วงปี 1980-1990 DEAN & DELUCA ได้มีการขยายธุรกิจต่อเนื่อง
ทั้งในส่วนของคาเฟ่ ร้านกาแฟ และจำนวนสาขา ในนิวยอร์กและเมืองอื่นๆ
ต่อมาในปี 1995 Dean และ Deluca ตัดสินใจขายหุ้นใหญ่ให้ Leslie Rudd นักธุรกิจผู้มากประสบการณ์ในวงการร้านอาหาร ด้วยความหวังที่จะขยายธุรกิจสู่ระดับประเทศ ซึ่งในขณะนั้นบริษัทมีรายได้ 750 ล้านบาท
คุณ Rudd ได้ทำการขยายสาขาเพิ่มขึ้นอีก และต่อยอดกิจการในส่วนของร้านอาหาร สลัดบาร์ เบเกอรี่ และอาหารแช่แข็งพร้อมทาน
จนกระทั่งในปี 2000
บริษัท Hummer Winblad Venture Partners เข้ามาลงทุนเป็นจำนวนกว่า 800 ล้านบาท และทำให้ DEAN & DELUCA วางแผนเข้าตลาดหลักทรัพย์
ทุกอย่างเหมือนกำลังจะไปได้สวย
แต่แผน IPO กลับต้องล้มเหลว ในปีต่อมา..
สาเหตุหลักมาจากตัวเลขผลประกอบการบริษัทที่แม้รายได้จะเติบโตต่อเนื่อง แต่บริษัทกลับขาดทุนมาแล้ว 7 ปีซ้อน
อย่างไรก็ตาม DEAN & DELUCA ยังคงเดินหน้าขยายสาขาไปยังอีก 8 ประเทศ รวมถึง ประเทศไทย
DEAN & DELUCA เปิดสาขาแรกในประเทศไทย ในปี 2012 ในโครงการมหานคร ตึกสูงที่สุดในประเทศไทยในปัจจุบัน
แต่ใครจะไปคิดว่านั่นเป็นจุดเริ่มต้นของเรื่องราวในอีกซีกโลกหนึ่ง ในเวลาต่อมา..
ความสัมพันธ์ระหว่างบริษัท PACE Development เจ้าของโครงการมหานคร กับ บริษัท DEAN & DELUCA ได้เริ่มต้นขึ้น และ ดูเหมือนว่านักธุรกิจไทยเริ่มสนใจอยากที่จะครอบครองทั้งกิจการของ DEAN & DELUCA
บริษัท PACE ตกลงซื้อกิจการ DEAN & DELUCA ในปี 2014 ด้วยมูลค่า 4,550 ล้านบาท
ในตอนนั้นบริษัท PACE มีแนวคิดว่าความสำเร็จในการพัฒนาอสังหาริมทรัพย์ระดับไฮเอนด์ในอนาคต คือ การมอบไลฟ์สไตล์แบบครบวงจรให้แก่ลูกค้า ซึ่ง DEAN & DELUCA เป็นแบรนด์ที่ตอบโจทย์เรื่องนี้
โดย PACE ตั้งเป้าหมายขยายธุรกิจ DEAN & DELUCA จากเดิม 42 สาขา เป็นหลายร้อยสาขาใน 2 ปี..
แต่เรื่องไม่ได้ง่ายอย่างที่คิด..
นับตั้งแต่ตอนนั้นจนถึงตอนนี้เป็นเวลา 4 ปี แล้ว
ปัจจุบัน DEAN & DELUCA มีทั้งหมด 68 สาขาทั่วโลก น้อยกว่าที่ตั้งเป้าไว้มาก
เรื่องนี้อาจเป็นเพราะ จริงๆ แล้ว PACE ไม่ได้มีเงินสดมากขนาดนั้น
ทั้งโครงการมหานคร และ กิจการ DEAN & DELUCA ใช้เงินจากการกู้ ซึ่งมาจากการออกหุ้นกู้ และกู้เงินจากธนาคาร
นอกจาก 2 โครงการนี้ PACE ยังมีโครงการที่ใช้เงินทุนมากอีกหลายโครงการ เช่น
โครงการมหาสมุทรที่หัวหิน
โครงการนิมิต หลังสวน
รวมไปถึง โครงการบ้านพักตากอากาศ ที่เมืองนิเซโกะ เกาะฮอกไกโด ประเทศญี่ปุ่น
แต่พอมีหลายโครงการ ก็หมายความว่าต้องใช้เงินทุนมาก
PACE เริ่มมีปัญหาสภาพคล่องทางการเงิน หนึ่งในปัญหานั้นมาจากหุ้นกู้ที่เคยออกได้ครบกำหนดคืนเงิน และในช่วงนั้นประเทศไทยมีปัญหาเรื่องความเชื่อมั่นในการออกหุ้นกู้ และ ตั๋ว BE
รวมถึงโครงการมหานครที่มีการโอนล่าช้า และโครงการอื่นๆ ก็ต้องการเงินทุนเป็นจำนวนมาก ซึ่งในระหว่างนี้ ก็มีภาระดอกเบี้ยเงินกู้ที่ต้องจ่าย
ซึ่งสิ่งเหล่านี้สะท้อนในผลการดำเนินงานของ บริษัท เพซ ดีเวลลอปเมนท์ คอร์ปอเรชั่น จำกัด ในปีที่ผ่านมา
ปี 2014 ขาดทุน 379 ล้านบาท
ปี 2015 ขาดทุน 1,785 ล้านบาท
ปี 2016 ขาดทุน 2,326 ล้านบาท
จนในปี 2017 บริษัท PACE ต้องขอความช่วยเหลือจากสถาบันการเงินต่างประเทศ และ ถูกผู้สอบบัญชีไม่แสดงความเห็นต่องบการเงินในปี 2017
ในตอนนั้น PACE จำเป็นต้องหาทางที่จะขายสินทรัพย์บางส่วนออกไปเพื่อมาเสริมสภาพคล่อง
ในที่สุด ก็มีบริษัทใหญ่เข้ามาช่วยซื้อหุ้นในโครงการมหานคร
บริษัทนั้นก็คือ King Power
เดือนเมษายนปี 2018 PACE ได้ขายหุ้นในส่วนของที่ดิน โรงแรม อาคารจุดชมวิว อาคารรีเทลคิวป์ ในโครงการมหานคร ให้กับ King Power ในราคา 14,000 ล้านบาท
สำหรับกิจการของ DEAN & DELUCA นั้น แน่นอนว่าแบรนด์นี้น่าจะมีมูลค่าอยู่ แต่ PACE คงต้องใช้เงินทุนในการขยายสาขาเช่นกัน
ต่อมาเดือนสิงหาคมปี 2018 PACE จึงได้ขายสิทธิ์สัญญาแฟรนไชส์ DEAN & DELUCA ให้กับ บริษัท เอ็นพีพีจี (ประเทศไทย) จำกัด (NPPG) ในการเปิด และ ดำเนินกิจการร้านอาหาร DEAN & DELUCA แต่เพียงผู้เดียว
เรื่องนี้ก็ต้องคอยติดตามว่าทิศทางของ PACE และ DEAN & DELUCA ในอนาคตจะเป็นอย่างไร
สรุปแล้วกรณีศึกษานี้ น่าจะให้ข้อคิดเราได้หลายเรื่อง
จากร้าน DEAN & DELUCA ร้านแรกที่เปิดในปี 1977 มาจนถึงวันนี้ ก็เป็นเวลากว่า 40 ปี
จากสามสหายผู้หลงใหลในอาหารและวัตถุดิบคุณภาพดีที่ได้ก่อตั้งร้านในนิวยอร์ก มาสู่ บริษัทไทยที่ยอมสร้างหนี้เพื่อครอบครองแบรนด์นี้
เรื่องที่เกิดขึ้นอีกซีกโลกหนึ่ง มาสู่เรื่องราวที่เกิดขึ้นในอีกที่หนึ่ง
ทุกครั้งที่เราตัดสินใจ จะเป็นการเลือกสิ่งที่เกิดขึ้นกับเราในอนาคต..
และสิ่งที่เกิดขึ้นกับ PACE ในวันนี้ อาจจะเป็นจากการตัดสินใจในอดีต
อย่างไรก็ตามตอนนี้ PACE ก็น่าจะรู้ตัวเอง และเริ่มแก้ไขในสิ่งที่เกิดขึ้น
ก็ต้องขอเอาใจช่วยให้ทุกอย่างเป็นไปได้ด้วยดี
ปิดท้ายด้วยข้อมูลที่น่าสนใจ
ปัจจุบัน ณ สิ้นไตรมาส 2 ปี 2561 บริษัท PACE มีส่วนของผู้ถือหุ้น 2,299 ล้านบาท แต่มีหนี้สินทั้งหมด 21,355 ล้านบาท..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่ บล็อกดิต โหลดฟรีทั้ง iOS และ android ที่
iOS: 
Android: 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
[9478].